"Vă cer să acţionaţi cu maximă seriozitate şi severitate în combaterea traficului de droguri. În special atunci când ţinta traficanţilor sunt minori", a transmis premierul Marcel Ciolacu, luni, cu ocazia Zilei Poliţiei Române, într-un mesaj citit de şeful cancelariei sale, Alexandru-Mihai Ghigiu, la evenimentul desfăşurat la Cercul Militar.
Pe de altă parte, premierul susţine că România este o ţară sigură, cu un grad scăzut al criminalităţii, comparativ cu alte state occidentale, unde se înregistrează acte de violenţă în şcoli sau pe stradă, soldate cu victime, acte de vandalism în magazine sau la metrou.
Predoiu le ia apărarea subalternilor, de Ziua Poliţiei: "Nu există nedreptate mai mare decât judecata pe operaţiuni care nu reuşesc"
"În ultima perioadă, graţie globalizării informaţiei, vedem la jurnalele de ştiri imagini şocante din state despre care spunem că sunt mai dezvoltate ca România. Acte de violenţă în şcoli sau pe stradă, soldate cu victime, acte de vandalism în magazine sau la metrou sunt un tablou care ne dau sentimentul de teamă sau insecuritate. Dar în România nu este aşa. Iar asta o spun mai ales românii care se întorc acasă, după ce au locuit o perioadă în străinătate. Ei remarcă faptul că România stă mai bine în această privinţă comparativ cu multe state occidentale. Asta nu înseamnă că în România nu există infracţiuni sau că nu există acte de violenţă. Însă frecvenţa şi gravitatea lor este mai redusă decât în alte părţi. Şi la noi s-au făcut greşeli. Trebuie să admitem că, fie s-a intervenit cu întârziere, fie s-au făcut diferite erori, care au fost puternic mediatizate de mass-media. Însă nimeni nu e perfect. Dincolo de aceste neajunsuri, România este o ţară cu o criminalitate scăzută, România este o ţară sigură. Iar acest lucru se datorează Poliţiei Române, care merită, atâta astăzi, cât şi în fiecare zi, felicitările şi recunoştinţa noastră", a transmis Ciolacu.